|  |
| --- |
| Α′ ΣΥΛΛΟΓΟΣ ΕΚΠΑΙΔΕΥΤΙΚΩΝ Π.Ε. ΠΕΙΡΑΙΑ**“ΡΗΓΑΣ ΦΕΡΑΙΟΣ”**ΤΖΑΒΕΛΛΑ ΚΑΙ ΑΛΕΞΑΝΔΡΟΥ 1, ΠΕΙΡΑΙΑΣ 18533ΛΟΓΟΤΥΠΟΣ Ρ **e-mail:** **info@rigasfereospeiraias.gr** **http://www.rfp.gr** |

 ΠΕΙΡΑΙΑΣ 21/02/2022, Α.Π: 19

ΠΡΟΣ: ΜΕΛΗ ΤΟΥ ΣΥΛΛΟΓΟΥ

**Θέμα: Ψήφισμα συμπαράστασης στον αγώνα των υγειονομικών σε αναστολή**

*Συνάδελφοι, συναδέλφισσες,*

Την ώρα που η επιδημία συνεχίζει να ταλανίζει τη χώρα και η ανάγκη για στήριξη και ενίσχυση του ΕΣΥ είναι κάτι παραπάνω από επιτακτική, η κυβέρνηση όχι μόνο δεν έχει πάρει κανένα μέτρο για την ενίσχυση του δημόσιου συστήματος υγείας, αλλά, αντίθετα, έχει θέσει σε καθεστώς αναστολής εργασίας χιλιάδες υγειονομικούς και εργαζόμενους σε δομές υγείας, τιμωρώντας τους επειδή δεν επέλεξαν να εμβολιαστούν, τιμωρώντας τους κυρίως που δεν υπάκουσαν στις εντολές τους… Αυτούς που σχεδόν δυο χρόνια τώρα στάθηκαν όρθιοι δίνοντας μάχη για να σώσουν ζωές (ρισκάροντας τη δική τους) σε άθλιες συνθήκες στα νοσοκομεία, με πενιχρά μέσα και εξοπλισμό και καμία στήριξη. Αυτούς που δυο χρόνια πριν τους… χειροκροτούσαν από τα μπαλκόνια, τους έχουν οδηγήσει εδώ και μήνες στην ανεργία και την πείνα, αφαιρώντας τους κάθε μισθολογικό και ασφαλιστικό δικαίωμα!

Το πόσο παραπλανητική είναι η εικόνα, που η κυβέρνηση θέλει να περάσει, φαίνεται στο αποτέλεσμα: το ΕΣΥ έχει οδηγηθεί σε μία δραματική υποστελέχωση των ήδη υποστελεχωμένων δομών υγείας, με τραγικές συνέπειες αφενός για τους εργαζόμενους που παραμένουν στις θέσεις τους, οι οποίοι βρίσκονται στα πρόθυρα ψυχικής και σωματικής εξόντωσης λόγω της εντατικοποίησης, αφετέρου για τους ίδιους τους ασθενείς και συνολικά για τον εργαζόμενο λαό, θέτοντας σε κίνδυνο τη ζωή χιλιάδων ανθρώπων.

Ήδη από τις 22 Δεκεμβρίου ανακοινώθηκε ότι στη λήξη των αναστολών, που με την ανανέωσή τους φτάνει στις 31 Μάρτη, οι χιλιάδες αυτοί υγειονομικοί κινδυνεύουν να απολυθούν. Γίνεται πλέον ξεκάθαρο ότι οι αναστολές εργασίας δεν ήρθαν για να υπηρετήσουν την προστασία της δημόσιας υγείας, όπως ισχυρίζονται, αλλά, αντιθέτως, ήρθαν για να ανοίξουν τον δρόμο των μαζικών απολύσεων όχι μόνο στο ΕΣΥ, αλλά στο δημόσιο γενικότερα, όπως ακριβώς είχε κάνει το συγκεκριμένο πολιτικό επιτελείο το 2013-2014 με τους εκπαιδευτικούς της β/θμιας.

Την ίδια ώρα, η κυβέρνηση χρησιμοποιεί τον υποχρεωτικό εμβολιασμό ως μέσο για να καταλύσει δικαιώματα και ελευθερίες, αφού ενοχοποιεί και περιθωριοποιεί όσους επιλέγουν να μην εμβολιαστούν στερώντας τους βασικά δικαιώματα, για να διχάσει, να αποπροσανατολίσει, να ενισχύσει ακόμα περισσότερο τη λογική της ατομικής ευθύνης και να αποποιηθεί των εγκληματικών ευθυνών της για τη διαχείριση της επιδημίας.

Ο Σύλλογός μας, ως εργατικό σωματείο, καταγγέλλει την πολιτική αυταρχισμού και διαχωρισμού της κυβέρνησης, απαιτεί την άρση των αναστολών, στέκεται δίπλα στους εργαζόμενους που πλήττονται.

Απαιτούμε:

- Καμία απόλυση-αναστολή υγειονομικού

- Να σταματήσει η εκδικητική και αυταρχική πολιτική των διώξεων

- ΟΧΙ στους διαχωρισμούς

|  |  |  |
| --- | --- | --- |
| σάρωση0002Ο ΠΡΟΕΔΡΟΣΜΑΡΙΟΣ ΧΑΔΟΥΛΗΣ  | rigas ferraios 2.jpgΓΙΑ ΤΟ Δ.Σ. | Ο ΓΕΝ. ΓΡΑΜΜΑΤΕΑΣσάρωση0001ΣΩΤΗΡΗΣ ΚΑΡΛΗΣ |